Meclîsê Ciwanan ê HDP’yî yê Amedî waşt saete 18: 00 de bi slogana ‘Şer nê, bi sîyasetê Demokratîkî Çareserîye rê e‘ vernîya organîzasyonê HDP’yî yê Peyasî de rayraşîyayîşêk bikero.
Verê rayraşîyayîşî endam û îdarekarê HDP’yî, parlementerî û bi seyan hemwelatijî Parkê Roboskê de ameyî pêser. Bi seyan polîsanê hêzê çewîkî dorê kîtle girewt û destûr nêda rayraşîyayîşî.
Vero ke rayraşîyayîş dest pê bikero, parlementera HDP’yî ya Amedî Dersîm Daga ke waşt tewrê rayraşîyayîşî bibo vernîya aye amî girewtene. Polîsan bi zorî a esparê wesayîtê polîsan kerde. Dage derheqê halê xo de serê Twîtterî ra hayîdarî daye û vat ke nika polîsî aye esparê wesayîtê polîsan kenê û di şêwirmendê aye destbend kerdê. Dage vat polîsî destûr nêdanê ke aye wesayîtî ra peya bibo.
Dimayo ke polîsan waşt Dage û şêwirmendanê aye destbend bikerê, parlementera HDP’yî Salîha Aydenîze reaksîyon da û polîso ke yeno vatene amirê Şaxê TEM’î yo da Aydenîze ro.
Naye ser parlementere Salîha Aydenîze, Mûsa Farisogûllari, Semra Guzele û Remzîye Tosûne serê rayîrî de çalakîya roniştişî viraşte. Dimayo ke Dage û şêwirmendê aye ameyî veradayene şîyî awanîya partîye û eşkerayî daye.
